b"\n_START_ARTICLE_\nEul\xc3\xa0lia Sol\xc3\xa9 i Olivart\n_START_SECTION_\nEstudis\n_START_PARAGRAPH_\nNascuda en el si d'una fam\xc3\xadlia amb tradici\xc3\xb3 musical molt arrelada, ingressa al Conservatori Superior de M\xc3\xbasica de Barcelona, on cursa l'especialitat de piano amb Pere Vallribera. La seva activitat com a int\xc3\xa8rpret comen\xc3\xa7a als 14 anys oferint el seu primer recital, i als 15 anys, interpreta les Variacions Simf\xc3\xb2niques de C\xc3\xa9sar Frank i el Concert n\xc2\xba3 per a piano i orquestra de Beethoven. Viatja a Par\xc3\xads per a estudiar durant tres anys amb Christiane S\xc3\xa9nart. En tornar a Barcelona, amb una formaci\xc3\xb3 t\xc3\xa8cnica m\xc3\xa9s s\xc3\xb2lida, repr\xc3\xa8n la seva activitat concert\xc3\xadstica. Estudia, a m\xc3\xa9s, amb Al\xc3\xadcia de Larrocha (Barcelona) i Wilhelm Kempff, a Positano (It\xc3\xa0lia). Resideix un any a Flor\xc3\xa8ncia convidada per Maria Tipo i es diploma en el Conservatori Luigi Cherubini. Torna a Par\xc3\xads on obt\xc3\xa9 el Diploma Europeu del Conservatoire Europ\xc3\xa9en amb el primer premi un\xc3\xa0nime del jurat.\n_START_SECTION_\nOrquestres i directors\n_START_PARAGRAPH_\nDes d'aleshores ha actuat en les principals sales de concerts tant espanyoles com internacionals. Inicia la seva carrera internacional al Carnegie Hall de Nova York (1980), tot seguint a Puerto Rico, Fran\xc3\xa7a, It\xc3\xa0lia, B\xc3\xa8lgica, Txecoslov\xc3\xa0quia i altres pa\xc3\xafsos, en recitals de piano sol, cambra i orquestra. Ha col\xc2\xb7laborat amb l'Orquestra Nacional d'Espanya, l'Orquestra Ciutat de Barcelona, l'Orquestra de C\xc3\xa0mera d'Holanda, l'Orquestra de Manheim (Alemanya), l'Orquestra Saint Smith Square de Londres, la London Sinfonieta, l'Orquestra de Bratisl\xc3\xa0via (Txecolosv\xc3\xa0quia), actuant amb directors com Antoni Ros-Marb\xc3\xa0, Franz-Paul Decker, Rafael Ferrer, Maximiano Vald\xc3\xa9s, John Loubok, Stanislav Skrowaczewski, Vladislav Czarnecki i Maris Janson entre d'altres.\n_START_SECTION_\nRepertori\n_START_PARAGRAPH_\nHa realitzat enregistraments per a la r\xc3\xa0dio i la televisi\xc3\xb3 de diversos pa\xc3\xafsos i editat discos i CD's. El seu repertori \xc3\xa9s molt ampli, abastant tots els estils. Demostra un clar inter\xc3\xa8s cap a la m\xc3\xbasica contempor\xc3\xa0nia, havent estrenat i editat obres de Ram\xc3\xb3n Barce, Josep Soler, Carlos Cruz de Castro i Joan Guinjoan, entre molts compositors d'avantguarda que, en moltes ocasions, li han dedicat les seves composicions. L'\xc3\xa8xit de la seva interpretaci\xc3\xb3 de les Variacions Goldberg de J.S. Bach (recentment enregistrades), per enc\xc3\xa0rrec del Festival Internacional de M\xc3\xbasica de Peralada, va propiciar que aquest festival la convid\xc3\xa9s novament, en dos anys consecutius, per interpretar els dos llibres de El clavec\xc3\xad ben temperat, del mateix autor, coincidint la segona programaci\xc3\xb3 amb l'Any Bach."